text: Erfaren pilot styrede selv ulykkesfly 
  17 april 2012 kl. 09.35
  Havarikommissionen er nu klar med den foreløbige rapport om det flystyrt, der kostede en brudgom livet.
  Det var formentligt flyinstruktøren selv, der sad ved styrepinden, da et lille fly styrtede ned under en polterabend i Skrydstrup.
  Det skriver Havarikommissionen i sin foreløbige redegørelse.
  Det var den 24. marts, at det lille Aermacchi-fly ramte nogle træer og styrtede til jorden.
  Flyinstruktøren blev hårdt kvæstet, mens den 37-årige Glenn Mensel, der var den vordende brudgom, omkom.
  Piloten er endnu ikke afhørt. Derfor vides det ikke, hvad der gik galt.
  
  Fløj for lavt
  Selskabet bag flyet har tidligere fortalt, at det var meningen, at Mensel selv skulle prøve at styre flyet - men kun i højder over 600 meter.
  Havarikommissionen vurderer da også, at det ikke var brudgommen, der styrede flyet i ulykkesøjeblikket.
  "De foreløbige undersøgelser indikerede, at flyveinstruktøren styrede flyet under flyvningen", fremgår det af den foreløbige rapport.
  Flyet var på vej ned i et dyk, da det ramte træerne. Tilsyneladende var der slet ikke højde nok til at udføre den manøvre.
  "Havarikommissionens foreløbige vurdering er, at medvirkende operative faktorer var en kombination af udførelsen af flyvemanøvren og den aktuelle flyvehøjde", skriver kommissionen.
  Der er ikke fundet tekniske fejl ved flyet.
  Havarikommissionen fortsætter nu sine undersøgelser.
  